Windstil Tokio slegte nuus vir seilvaarders | Netwerk24
Windstil Tokio slegte nuus vir seilvaarders
02 Augustus 2021 11:28
Deelnemers aan die Olimpiese seilwedvaart werskaf in die hawe op 'n dag wat geen kompetisie vanweë windstil-toestande moontlik was nie. Foto: Reuters
Nadat die Olimpiese seilkompetisie in Tokio vroeër by die Spele deur stormweer ontwrig is, moes Maandag se wedvaarte almal weens 'n gebrek aan wind gekanselleer word.
Die twee openingswedvaarte in die mans en vroue se 470-klas, asook die medaljewedvaarte in die 49er-klas vir albei geslagte was veronderstel om Maandag plaas te vind.
Maar met die weervoorspelling wat daarop gedui het dat die wind Maandag nooit sterker as vier tot ses knope sou waai nie, het die organiseerders besluit om die kompetisie eers weer Dinsdag te hervat.
Volgens die sport se internasionale beheerliggaam, Wêreldseilvaart, moet die windspoed minstens ses knope (11,1 km/h) wees om te verseker dat regverdige wedvaarte kan plaasvind. – Reuters